钦定古今图书集成/明伦汇编/家范典/第082卷 > 礼记 > 《坊记》
## 钦定古今图书集成/明伦汇编/家范典/第082卷 > 礼记 > 《坊记》

子云：“夫礼，坊民所淫，章民之别，使民无嫌，以为民纪
者也。故男女无媒不交，无币不相见，恐男女之无别
也。《诗》云：‘伐柯如之何？匪斧不克。取妻如之何？匪媒不
得。蓺麻如之何？横从其亩。取妻如之何？必告父母。以
此坊民，民犹有自献其身’。”

〈陈注〉章，明也。“无嫌”，无可嫌之行也。《诗齐风南山》之篇，今诗作“析薪如之何”而《豳风伐柯》篇言伐柯如何，匪斧不克，克，能也。“横从其亩”，言从横耕治其田亩也。“自献其身”，谓女自进其身于男子也。“以此坊民”以下十一字，旧本在“《诗》云”之上。今以类推之，当在所引《诗》下。〈大全〉严陵方氏曰：“恐民之或淫，故礼坊之使有限；恐民之无别，故礼章之使自明。若是则天下之情无可嫌者，足以为之纪矣。”《礼器》曰：“君子之行礼，不可不慎也，众之纪也。纪散而众乱，非谓是欤？媒所以通相交之情，币所以将相见之礼，自献其身，则无俟乎媒币矣。”

子云：“取妻不取同姓，以厚别也。故买妾不知其姓则
卜之，以此坊民，《鲁春秋》犹去夫人之姓，曰‘吴’，其死曰
孟子卒。”

〈陈注〉“厚别”，厚其有别之礼也。“卜之”，卜其吉凶也。吴，泰伯之后，鲁同姓也。昭公取吴女，又见《论语》。

子云：“礼，非祭，男女不交爵。以此坊民，阳侯犹杀缪侯
而窃其夫人，故大飨废夫人之礼。”

〈陈注〉阳侯、缪侯，两君之谥也。《郑》云：“其国未闻。”〈大全〉方氏曰：“大飨者，两君相见之飨也。因阳侯之事而废夫人之礼，则阳侯以前夫人固与乎大飨，而有交爵之礼矣。乃云非祭不交爵者，先儒谓同姓则亲献，异姓则使人摄，此云不交爵，谓飨异姓国君耳。”

又

子云：“《昏礼》，婿亲迎见于舅姑，舅姑承子以授婿，恐事
之违也，以此坊民，妇犹有不至者。”

〈陈注〉舅姑，女之父母也。承，进也。子，女也。《论语》注云：“送与之也。”《仪礼》，父戒女曰“夙夜无违命”，母戒女曰“无违宫事”，皆恐事之违也。末世礼坏，故有男行而女不随者，亦有亲迎而女不至者。成氏曰：“妇人谓夫之父母曰舅姑，男子亦谓妻之父母曰舅姑，但加外字耳。夫妇齐体，父母互相敬也。”